Kázeň z ev. Sl. Božích v Bratislave (Lamač/NK s VP), **19.3. 2023**, 10.00/18.00, **6. pôstna nedeľa**, ES: 107, 108, 106, A 71, Ž 69, 2-4.14-19

**Ján 11, 55 – 12, 11**: *„****55****A bola blízko židovská Veľká noc, a mnohí z krajiny šli pred Veľkou nocou do Jeruzalema očistiť sa. 56 Hľadali Ježiša, a stojac v chráme zhovárali sa: Čo myslíte? Že by ozaj neprišiel na slávnosti? 57 Ale veľkňazi a farizeji vydali rozkaz: Keď sa niekto dozvie, kde je, nech to oznámi, aby Ho zlapali. ... 1 Šesť dní pred Veľkou nocou prišiel Ježiš do Betánie, kde býval Lazár, ktorého vzkriesil z mŕtvych. 2 Pripravili Mu tam pohostenie a Marta posluhovala; Lazár bol medzi tými, ktorí s Ním stolovali. 3 Tu Mária vzala funt pravej, veľmi drahej nardovej masti, pomazala Ježišovi nohy a poutierala Mu ich svojimi vlasmi. A dom sa naplnil vôňou masti. 4 Tu sa jeden z Jeho učeníkov, Judáš Iškariotský, ktorý Ho mal zradiť, opýtal: 5 Prečo nepredali túto masť za tristo denárov a nedali ich chudobným? 6 Ale to nepovedal preto, že by mu šlo o chudobných, ale preto, že bol zlodej, a keďže bola pokladnička u neho, brával z toho, čo do nej vkladali. 7 Ježiš mu však riekol: Nechaj ju, nech to zachová na deň môjho pohrebu! 8 Veď chudobných vždy máte medzi sebou, ale mňa nemáte vždy. 9 Tu sa dozvedel veľký zástup Židov, že je tam, a prišli nielen kvôli Ježišovi, ale aj preto, aby videli Lazára, ktorého vzkriesil z mŕtvych.****10****Veľkňazi sa teda dohodli zabiť aj Lazára,****11****pretože mnohí pre neho odchádzali od Židov a verili v Ježiša.“*

**Milí bratia a milé sestry!**

Kvetnú nedeľu máme v povedomí ako sviatok radosti a plesania (por. ES 107). **Text** z Ev. Jána je však priam **nabitý napätím a hrozbou katastrofy.** Pán **Ježiš smeruje do Jeruzalema** a všetko napovedá, že **tam Ho čaká smrť.**

V príbehu, ktorý sme počuli, si môžeme všimnúť **3**

**skupiny ľudí**: **veľkňazi a farizeji** sa snažia Ježiša zlikvidovať. Vystupujú tu aj **Ježišovi učeníci a priatelia** a tiež **neutrálna skupina Židov**. Tí sa nateraz nepripojili ani k Ježišovým nepriateľom, ani k Jeho priateľom.

Nezaškodí pripomenúť, že **Ev. Jána bolo určené kresťanom pochádzajúcim zo židovstva. Židovský národ** bol po smrti Pána Ježiša **rozdelený na tých, ktorí Ježiša prijali ako Spasiteľa** poslaného Bohom a **na tých, ktorí Ho ako Mesiáša (Krista) neprijali.** Títo pokladajú Ježišových nasledovníkov za odpadlíkov, sektárov, ktorí zradili vieru predkov.

**V r. 90 sa konala synoda v Jamnii. Na nej boli tí Židia, ktorí Ježiša vyznávali ako Božieho Syna a Mesiáša vylúčení z návštevy synogógy.** Autor Ev. Jána, ktoré bolo napísané cca o 10 r. po synode (t. j. okolo r. 100), chce posilniť kresťanov zo židovstva vo vyznávaní Ježiša ako Krista. Evanjelium totiž nie je reportážnym záznamom udalostí, ktoré zaznamenáva, ale skôr ich výkladom s cieľom budovať vieru čitateľov a poslucháčov.

Späť k príbehu.

**Mesto Jeruzalem malo v dobe Ježišovho pozemského pôsobenia asi 25 tisíc obyvateľov.** Informácie sa v ňom šírili pomerne rýchlo. **Na Veľkú noc**, ktorá bola najväčším židovským sviatkom, však **do Jeruzalema prišlo** **ďalších cca 75 tisíc ľudí.** Mnohí z nich sa od svojich známych mohli dozvedieť o Ježišovi a chceli vidieť tohto zázračného muža, o ktorom šiel chýr, že vzkriesil Lazára.

Lazár bol bratom Marty a Márie, ktorá Ježišovi pomazala nohy drahou masťou. O tejto udalosti hovoria aj ďalší 2 evanjelisti (Matúš a Marek) a podobný príbeh je aj v Lukášovi 7, 36nn. Tie texty sú si navzájom podobné. Niektorí biblisti tvrdia, že ide o 1 udalosť podanú 3 rôznymi spôsobmi. Iné vykladači Písma uvádzajú, že ide o **2 rôzne udalosti, ktoré však evanjelisti vyrozprávali ako 1 udalosť.** U Lukáša príde počas večere konanej v dome farizeja Šimona k Ježišovi žena hriešnica, slzami zmáča Ježišove nohy a poutiera Mu ich svojimi vlasmi. Ev. Matúša (26, 7) a Marka (13, 3) zmieňuje pomazanie hlavy. Ev. Jána (12, 3) hovorí, že žena pomazala vzácnou masťou **Ježišovi nohy** a poutierala Mu ich svojimi vlasmi.

**Tieto správy spolu neladia.** Podľa biblistov to mohlo prebehnúť nasledovne: Ježiš bol na večeri v dome Šimonovom, na ktorú sa dostala aj žena hriešnica. Pohnutá láskou k Ježišovi padla pred Ním na kolená a slzami Mu obmyla nohy a poutierala vlasmi. Druhá dejová linka sa odohráva niekedy inokedy. K Ježišovi prišla iná žena a z lásky Mu pomazala hlavu. **Normálne sa drahou masťou (či olejom) nemazali nohy, ale hlava.** Tieto 2 rozprávania o 2 ženách sa tradovali ústnym podaním tak dlho, až sa z nich stalo jedno rozprávanie, podľa ktorého žena pomaže Ježišovi nohy a vlasmi Mu ich poutiera. Takto to píše Ján.

**Aké je posolstvo príbehu?** – Porozumieť mu nám pomôže Veľpieseň 1, 12. Tam čítame: *„Dokiaľ je kráľ na svojom ležadle, môj nard rozváňa.“* Ježiš je kráľ (J 18, 37). Je na pohostení, ktoré Mu pripravili (J 12, 2). Pomazaný je nardovou masťou (J 12, 3). Dom sa naplnil jej vôňou. **Máriin čin je** prejavom úcty k Ježišovi, **znamením lásky akú prejavuje nevesta k ženíchovi. – Znamením lásky Božieho ľudu k svojmu ženíchovi Kristovi. Lásky, bez kalkulovania, ktorá sa vydáva, ktorej nie je pre ženícha nič drahé**.

Bez toho, aby to Mária tušila, **má jej skutok prorocký význam – predznamenáva Ježišovu smrť. Ježišove nohy sú pomazané ako príprava na pohreb,** pretože keď bude zatknutý odsúdený a popravený, na nič takého už nebude čas. **Pred uložením do hrobu sa balzamovalo celé telo zosnulého, tu sú Mu pomazané aspoň nohy.** O niekoľko dní na to nadviazal Jozef z Arimatie. Ten s Nikodémom Ježišovo zosnulé telo pomazal voňavými masťami (J 19, 39-40) a pochovali ho do hrobu.

Na Máriin čin reaguje Judáš, ktorý prejavuje nespokojnosť nad takýmto mrhaním. Minutie drahej masti – **mala hodnotu toho, čo človek zarobil za cca 300 dní** – na pomazanie Ježiša pokladá Judáš za vyhodené peniaze. Jeho zmienka o podpore chudobných je však falošná. Chudobní sú pre neho len zástupná téma.

**Judáša ovláda duchovná tma. Oddeľuje Ježiša – čin Ježišovi preukázaný – od chudobných. A to je nezmysel.** Ježiš a chudobní vždy patrili a patria spolu. Ježiš to potvrdil svojím životom i slovami v podobenstve o poslednom súde: *„Čokoľvek ste urobili jednému z týchto mojich najmenších bratov, mne ste urobili“* (Mt 25, 40). Ježiš – vo chvíli, keď Ho Mária pomazáva – je sám chudobný – veď Ho pomazala na pohreb, hoci ona to ešte nevedela. Pre tento jej prorocký skutok lásky sa Ježiš Márie zastal. **Jemu dáva zmysel každá námaha z lásky.**

**Judáš mal medzi učeníkmi významné postavenie, keď mu zverili peniaze.** Pôvodne musel byť dôveryhodným a Ježišovi oddaným človekom. Časom sa Judáš stal sklamaným, keďže Ježiš odmietol plniť politické úlohy, ktoré sa od Neho očakávali – že ako od Bohom poslaný Záchranca vyženie z Judska Rimanov a nastolí mesiášske kráľovstvo predpovedané prorokmi.

Vôbec, **očakávania** tu hrajú rolu. Evanjelista spomína *veľký zástup Židov,* ktorí *prišli nielen kvôli Ježišovi, ale aj preto, aby videli Lazára, ktorého vzkriesil z mŕtvych.*Teda **hľadali skôr senzačného liečiteľa.** Tým však Ježiš ešte nespĺňal kritériá očakávané od Mesiáša, ktorý mal byť bojovník a vznešený. Ježiša síce vnímali ako svätého a láskyplného človeka, no bol chudobný, nemal poriadne ani kde bývať. Židia očakávali od Neho niečo iné viac. **Vkladali do Neho vlastné plány a túžby. A to je výstraha pre nás.**

**Čím chce osloviť tento príbeh nás, súčasných ľudí?**

Tento príbeh sa číta na Kvetnú nedeľu.

**Posolstvo príbehu o pomazaní Ježiša je proroctvo týkajúce sa Pánovho pohrebu a vzkriesenia.** Mária už nebude môcť pomazať Ježišovo telo, lebo Pán Ježiš bude vzkriesený. **Celá udalosť je náhľadom zvesti Veľkej noci.** Tá predstavuje ústrednú udalosť Ježišovho života: prechod zo smrti do ku vzkrieseniu, zo smrti do života.

To chce Máriino pomazanie Ježiša naznačiť.

**Prechod zo smrti do života je základná myšlienka pre to, čo prežívame vo svojom živote. Okrem iného znamená prechod z ľahostajnosti či nenávisti k láske, od vypočítavosti k darovaniu, zo zúfalstva k nádeji, z tmy do svetla.** **Všetko ťažké, čo prežívame ako kresťania, v sebe** práve vďaka kresťanskej viere a nádeji **skrýva aj to pozitívne.** **Na konci je vždy víťazstvo.**

**Pán Ježiš nám ponúka, aby sme za všetkými našimi temnotami, ktoré prežívame, vždy videli Jeho svetlo.**

To bol napokon aj dôvod, prečo bolo evanjelium napísané: chce čitateľov povzbudiť a posilniť, aby sme víťazili nad temnotou vo viere v Toho, ktorý všetky temnoty prekonal – vo svetle Pána Ježiša Krista, ktorý je svetlom sveta a ktorý napokon zvíťazil. Amen.

*Použitím: Ladislav Heryán: Země bez obzoru (vyd. Vyšehrad, Praha 2015); Klaus Berger: Kommentar zum Neuen Testament (Gütersloher Verlaghaus, Gütersloh 20122), tiež s myšlenkami Walthera Lüthiho (Andachten für alle Tage des Jahres) a Katarína Adamčáková (Krížová cesta, 2023):* **Martin Šefranko, evanjelický a. v. farár**